TLAČOVÁ SPRÁVA

**Čas a príliv neberú ohľad na nikoho**

**Medziobjekty Aleša Votavu**

Galéria mesta Bratislavy

Pálffyho palác, Panská 19

Otvorené denne okrem pondelka od 11.00 do 18.00 h, v stredu od 13.00 do 20.00 h

**Trvanie výstavy:** 9. 2. – 7. 5. 2023

**Vernisáž:** 8. 2. o 18:00

**Kurátorka:** Anna Grusková

**Divadelný ústav spolu s Galériou mesta Bratislavy pozýva na výstavu viac ako šesťdesiatich exponátov z dielne scénografa Aleša Votavu. Vernisáž sa bude konať 8. februára 2023 od 18.00 hod. za účasti významných osobností z kultúry, umenia, akademickej obce a priateľov Aleša Votavu. Kurátorka Anna Grusková prevedie hostí výstavou počas vernisáže.**

Výstava prvýkrát na Slovensku predstavuje medziobjekty špičkového slovenského scénografa Aleša Votavu (1962 – 2001). Patrili k najintímnejšej časti predčasne uzavretého diela. Sú aj nie sú to šperky, sochy, časti kostýmov či scénografie. Aleš Votava získal Cenu Alfréda Radoka za scénografiu roka, bol štvornásobným držiteľom ceny DOSKY a o jeho talente svedčí aj 13 samostatných výstav. Vytvoril scénografiu pre 51 činoherných inscenácií, 29 operných inscenácií, 13 baletných inscenácií a 8 divadelných inscenácií. Návštevníci si budú môcť pozrieť unikátne diela, ktoré sú zapožičané zo zbierok Divadelného ústavu, Slovenskej národnej galérie, Divadla Andreja Bagara v Nitre a zo súkromných zbierok. Tvorbu a renesančnú osobnosť autora predstaví kurátorka výstavy **Anna Grusková**. *„Práca na výstave pre mňa bola prirodzeným pokračovaním nášho priateľstva s Alešom Votavom. Prekvapilo ma, ako dokáže inšpirovať a spájať vyše dvadsať rokov po svojej smrti. Výstava vznikla pre tých, čo ho poznali, ale aj pre tých, ktorí sa po prvý raz stretnú s jeho prácami, ktoré vôbec nezostarli, a nahliadnu aj do jeho spôsobu života a rozmýšľania,“* uviedla Anna Grusková.

Výnimočnosť diela scénografa, grafického dizajnéra a talentovaného umelca vníma aj riaditeľka Divadelného ústavu **Vladislava Fekete**. *„Zároveň som spokojná, že si v relatívne krátkom čase spomíname na výnimočnú osobnosť Aleša Votavu druhýkrát. Po úspešnej prezentácii poštovej známky s jeho menom na sklonku minulého roka, sa tentokrát zoznámime s jeho menej známou tvorbou. Kurátorka Anna Grusková ju pomenovala ako medziobjekty, čím naznačila, že pôjde o zaujímavé a kreatívne spojenia na pomedzí scénografie a výtvarného umenia,“* hodnotí Vladislava Fekete.

Ďakujeme za podporu partnerom: Hlavné mesto SR Bratislava, Ministerstvo kultúry SR, Slovenská národná galéria.

**Výtvarno-priestorové riešenie:** Eva Rácová

**Grafický dizajn:** Michaela Macejková

**Jazyková úprava a preklad:** Beata Bradford, Janka Jurečková

**Produkcia:** Anna Sopková, Zuzana Poliščák Šnircová

**Inštalácia výstavy:** Jaroslav Beníček, Jozef Chovančák, Róbert Klváček, Pavol Látal

**Propagácia:** Alexandra Grúňová, Anna Jablonowska-Holy, Zuzana Novotná

**Vzdelávacie programy a sprievodné podujatia:** Petra Baslíková, Dagmar Beníčková, Linda Blahová, Vladislav Malast, Petra Maláková

**Školské programy:** vzdelavanie@gmb.sk

**Organizátori:** Divadelný ústav, Galéria mesta Bratislavy

**Partneri:** Hlavné mesto SR Bratislava, Ministerstvo kultúry SR, Slovenská národná galéria

**Mediálni partneri:** Citylife, Devín, Artalk, GoOut, Flashart, Časopis kød, InBA

Vystavené diela sú zapožičané zo zbierok Divadelného ústavu, Slovenskej národnej galérie, Divadla Andreja Bagara v Nitre a zo súkromných zbierok.

Osobitné poďakovanie patrí Milošovi Koptákovi, Tomášovi Votavovi, Viliamovi Klimáčkovi, Ctiborovi Bachratému, Martinovi Štrbovi, Ivici Barabášovej, Jurajovi Johanidesovi, Vladislavovi Rostokovi a vydavateľstvu Slovart.